### Beslutning

Godkendt.

Kjeld Andersen undlod at stemme.

### Sagsfremstilling

## Resume og sagens baggrund

På grund af mange sygemeldinger som følge af Covid-19, er det i enkeltstående tilfælde, efter en drøftelse med den enkelte borgere blevet aftalt, at praktisk hjælp aflyses eller udskydes. Ældre Sagen har klaget til det kommunale tilsyn i Ankestyrelsen, over denne praksis og Ankestyrelsen beder om kommunens bemærkninger. Da det er Kommunalbestyrelsen, som skal svare Ankestyrelsen, fremlægges med denne sag udkast til besvarelse.

## Indstillinger

Direktøren indstiller, at udkast til svar til Ankestyrelsen, godkendes.

## Behandling

Ældre- og Sundhedsudvalget, Økonomiudvalget, Kommunalbestyrelsen

## Sagsfremstilling

Ældreplejen har været udfordret af ikke at have kunnet skaffe tiltrækkelig arbejdskraft i forbindelse med fravær hos medarbejderne som følge af Covid-19. Fraværet har både skyldes, at medarbejderne har været smittet og at de har været nærkontakt til en smittet.

For at sikre, de mest sårbare borgere den nødvendige hjælp, har planlæggerne ud fra en konkret og individuel vurdering kontaktet de borgere, som ud fra kommunens kendskab til borgerne, godt ville kunne tåle en udskydelse eller aflysning af den praktiske hjælp, de ellers var berettiget til.

De pågældende borgere blev kontaktet telefonisk med henblik på en nærmere vurdering af og drøftelse om, hvorvidt det ville være forsvarligt at udskyde eller aflyse hjælpen for den pågældende borger, og hvordan borgeren stillede sig til situationen. Den mundtlige aftale der blev indgået med borgerne er ikke fulgt op af en skriftlig bekræftelse eller afgørelse. Det skyldes at der har været tale om enkeltstående tilfælde, hvor der har været en gensidig forståelse og enighed.

Det har alene omhandlet praktisk hjælp i form af eksempelvis rengøring, og ikke personlig pleje.

For at forberede såvel borgerne som de pårørende på situationen og for at skabe åbenhed og gennemsigtighed om udfordringerne med bemanding, valgte Kalundborg Kommune at orientere om udfordringerne i lokalavisen. I den forbindelse oplyste kommunen også at det ville kunne komme på tale i konkrete tilfælde at udskyde eller aflyse hjælpen.

Denne orientering har Ældre Sagen opfattet som en udmelding om, at Kalundborg Kommune *generelt* har skåret ned på den service der udøves. Da tildeling af hjælp og nedskæring af hjælp alene må ske ud fra en konkret og individuel vurdering af den enkelte borgers sag, vil en generelt reduktion være i strid med serviceloven og forvaltningsloven. Ældre Sagen har derfor indbragt sagen for det kommunale tilsyn i Ankestyrelsen med henblik på at Tilsynet kan vurdere, hvorvidt der skal rejses en sag mod Kalundborg Kommune. Ældre Sagens henvendelse til Tilsynet vedlægges som bilag 1.

Som et led i tilsynets vurdering af sagen, har Tilsynet - som sædvane er - anmodet Kommunalbestyrelsen om en udtalelse i sagen. Som bilag 2 vedlægges udkast til svar til Tilsynet til Kommunalbestyrelsens godkendelse.

## Økonomiske konsekvenser

Ingen bevillingsmæssige konsekvenser.

### Sagens forløb

07-02-2022 Ældre- og Sundhedsudvalget
Anbefales.
09-02-2022 Økonomiudvalget
Anbefales.
23-02-2022 Kommunalbestyrelsen

Godkendt.

Kjeld Andersen undlod at stemme.